素人與明星撞樣全紀錄 「巴士男」與布斯韋利士99.9%相似
2024年04月22日 12:01
東網電視
更多新聞短片
正所謂「人有相似」,喺生活中經常都會出現「邊個似邊個明星」嘅情況,今次就為給大家盤點一下荷里活明星同素人撞樣嘅經典例子。
【BB版】
唔係淨係成年人先至會與明星撞樣,以下呢兩位BB仔竟然似足歐美歌影紅星!佢哋就係BB雲狄素(Vin Diesel)同BB Ed Sheeran。先講講呢位BB雲狄素,佢除咗個光頭似雲佬外,無論樣貌同表情都同雲佬好相似,名副其實「天生一副明星相」!呢位B仔絕對可以演雲佬未來《狂野時速》(Fast and Furious)個囝囝。
至於呢個Baby Sheeran,佢簡直係倒模Ed,無論橙色頭髮之外,成個樣都好鬼似Ed,唔知仲以為佢先係Ed個女!
【超英素人】
有好多素人都同「超級英雄」明星撞樣,網上流傳一位「巴士大叔」嘅照片,佢無論髮型同鬚型以及衣着打扮都同「狼人」好相似,當然除咗「肌肉」啦!
另一位同樣喺巴士被影嘅哥仔亦被網民指係「狼人」曉積文(Hugh Jackman)同「寒冬戰士」Sebastian Stan嘅混合體。
當然唔少得「鐵甲奇俠」Tony Stark,有位坐住地鐵嘅哥仔,無論樣貌打扮都明顯係抄Tony Stark,而佢更着上漫威(Marvel)T恤,似乎刻意咗啲!由於佢個表情好落魄,因而被網民稱佢為「破產版Tony Stark」。
不過論最爆笑就必定係呢位超市女顧客,佢似足「神盾局局長」Nick Fury嘅森姆積遜(Samuel L. Jackson),相似到等同森姆戴咗假髮後嘅模樣,更有網民取笑佢極有可能係森姆個孖生妹妹。
【MJ再生】
美國流行天王米高積遜(Michael Jackson,MJ)雖然走咗多年,但經常有好多同佢幾分似嘅表演者都模仿佢發死人財。不過以下呢位素人就冇因為似MJ而四出搵銀,佢只係喺超市買嘢時被途人偷影並放上網,因而令MJ迷關注!呢位哥仔除了留住MJ嘅招牌髮型之外,大眼尖鼻細嘴亦同MJ好似!
除咗「超市男」似MJ之外,呢位女子化咗妝後亦同MJ撞晒樣,尤其對眼同那條深深眼線就最似MJ!
【布斯「巴士男」】
如果要數邊個最似明星,那就一定要數以下呢兩位同樣坐巴士嘅仁兄,佢哋同樣因為太似荷里活明星布斯韋利士(Bruce Willis)而被搭客喪影。其中一名「布斯巴士男」仲同搭客互動,佢更開出條件話影佢之前一定要開濾鏡。
【縮水明星】
美國饒舌天王 50 Cent造型好鮮明,粗頸鍊戒指成為好多fans模仿嘅對象,最近網上就流傳一張一名男子以50 Cent打扮外出,似就幾似,不過呢位仁兄身型矮小唔多似外型粗獷嘅50 Cent,50 Cent當堂即變5 Cent,十分搞笑!
除咗50 Cent之外,網上亦出現一位樣貌極似荷里活男星韋史密夫(Will Smith)嘅素人,不過佢同樣因為生得矮細,極其量都只可以叫「縮水韋哥」!